Si iehent dc dv́ minne
Si iehent dc dv́ minne·
sanfte lone·
swem si gv̊tes willen si·
wie wirde ich des inne·
kan si schone·
sender sorgen machen vri·
ia si kan·
es alles wan dc eine·
dc si mit ir meine
mich niht meinet als ich si gemeinet han·

Wie sol ich gelǒben·
dc dú minne
helfe wol von sender not·
si kan vroͤide rǒben
vnd der sinne·
swen si hasset dest der tot·
alse hat·
si mich gehasset sere·
nv behalt ir ere·
vnd fuͤge dc min noch mit liebe werde rat·

Minem swerem mv̊te·
wurde ringe·
solt ich die vil lieben sehen·
owe dc dú hv̊te·
solher dinge·
mir so lútzel lat geschehen·
sehe ich si·
so were ich minen sorgen·
verre vor verborgen·
vnd were ǒch minen besten vroͤiden bi·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse